ANAN ออกหุ้นกู้ 2 รุ่น ชูดอกเบี้ยสูง 5.70% ขายสถาบัน-ทั่วไป เปิดจอง 6-8 ธ.ค.นี้
ANAN เคาะออกหุ้นกู้จำนวน 2 รุ่น ประกอบด้วย รุ่นอายุ 1 ปี 1 เดือน 6 ชูดอกเบี้ย 4.50% และรุ่นอายุ 2 ปี 6 เดือน ชูดอกเบี้ย 5.70% เสนอขายสถาบัน-นักลงทุนทั่วไป เปิดจอง 6-8 ธ.ค.65 ขณะที่ ทริสเรทติ้ง ระดับ BBB- 
ANAN เคาะออกหุ้นกู้จำนวน 2 รุ่น ประกอบด้วย รุ่นอายุ 1 ปี 1 เดือน 6 ชูดอกเบี้ย 4.50% และรุ่นอายุ 2 ปี 6 เดือน ชูดอกเบี้ย 5.70% เสนอขายสถาบัน-นักลงทุนทั่วไป เปิดจอง 6-8 ธ.ค.65 ขณะที่ ทริสเรทติ้ง ระดับ BBB-
22 พ.ย. 2565

นายชานนท์ เรืองกฤตยา ประธานเจ้าหน้าที่บริหาร บริษัท อนันดา ดีเวลลอปเม้นท์ จำกัด (มหาชน) หรือ ANAN ผู้นำแห่งวงการพัฒนาที่อยู่อาศัยสำหรับคนเมือง และผู้พัฒนาคอนโดมิเนียมติดรถไฟฟ้า เปิดเผยว่า บริษัทกำหนดอัตราดอกเบี้ยสำหรับหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ จำนวน 2 รุ่น ประกอบด้วย รุ่นอายุ 1 ปี 1 เดือน 6 วัน อัตราดอกเบี้ย 4.50% ต่อปี และรุ่นอายุ 2 ปี 6 เดือน อัตราดอกเบี้ย 5.70% ต่อปี กำหนดจ่ายดอกเบี้ยทุก 3 เดือน
โดยจะเสนอขายให้แก่ผู้ลงทุนทั่วไปและผู้ลงทุนสถาบัน ระหว่างวันที่ 6-8 ธันวาคม 2565 ผ่านสถาบันการเงิน 7 แห่ง ประกอบด้วย ธนาคารกรุงไทย จำกัด (มหาชน), ธนาคารกสิกรไทย จำกัด (มหาชน), ธนาคารซีไอเอ็มบี ไทย จำกัด (มหาชน), บริษัทหลักทรัพย์ เอเซีย พลัส จำกัด,  บริษัทหลักทรัพย์ กรุงไทย เอ็กซ์สปริง จำกัด, บริษัทหลักทรัพย์ ดาโอ (ประเทศไทย) จำกัด (มหาชน) และบริษัทหลักทรัพย์ หยวนต้า (ประเทศไทย) จำกัด
ทั้งนี้ หุ้นกู้ดังกล่าวได้รับการจัดอันดับความน่าเชื่อถือจาก บริษัท ทริสเรทติ้ง จำกัด เมื่อวันที่ 23 กันยายน 2565  ที่ระดับ “BBB-” เช่นเดียวกับอันดับเครดิตองค์กร และมีแนวโน้ม “คงที่” (Stable)  ซึ่งเป็นระดับ “ลงทุนได้” (Investment Grade) ทำให้บริษัทมีความมั่นใจว่า หุ้นกู้ฯ จะได้รับความสนใจจากผู้ลงทุนและจะประสบความสำเร็จเหมือนทุกครั้งที่ผ่านมา เนื่องจากอายุของหุ้นกู้ มีความเหมาะสม
ขณะที่ผลตอบแทนอยู่ในระดับที่น่าพอใจ ภายใต้ความเสี่ยงที่ยอมรับได้ และภาพรวมธุรกิจอสังหาริมทรัพย์ที่มีความคึกคักมากขึ้น ซึ่งเห็นได้จากการเดินหน้าเปิดตัวโครงการต่างๆ รวมถึงอนันดาฯ ที่มีแผนทำตลาดด้วยการเปิดตัวโครงการใหม่อีก 6 โครงการ มูลค่ากว่า 21,000 ล้านบาท โดยแนวโน้มที่ดีขึ้นสอดรับกับภาพรวมเศรษฐกิจไทยที่มีแนวโน้มฟื้นตัวอย่างต่อเนื่องจะตอกย้ำความเชื่อมั่นให้กับผู้ลงทุน
สำหรับ ANAN เป็นผู้ดำเนินธุรกิจด้านพัฒนาอสังหาริมทรัพย์ ทั้งโครงการคอนโดมิเนียม บ้านเดี่ยวและทาวน์โฮมในเขตกรุงเทพมหานครและปริมณฑล โดยโครงการคอนโดมิเนียมจะเน้นพัฒนาบนทำเลศักยภาพใกล้สถานีรถไฟฟ้า เพื่อสร้างความสะดวกสบายในการใช้ชีวิตของผู้พักอาศัย
ส่วนโครงการบ้านเดี่ยวและทาวน์โฮม เน้นแนวคิดและการออกแบบทางสถาปัตยกรรมที่โดดเด่นเป็นเอกลักษณ์ ตอบโจทย์ความต้องการของลูกค้าในเซกเม้นท์ต่างๆ ในรอบ 9 เดือนของปีนี้ (ม.ค.- ก.ย. 2565) บริษัทมียอดขายกว่า 10,200 ล้านบาท ขณะที่ยอดโอนมากกว่า 9,300 ล้านบาท สูงกว่าปีก่อน 23% และยังมียอดขายรอรับรู้รายได้ (Backlog) ณ ไตรมาส 3 ปี 2565 กว่า 10,000 ล้านบาท ซึ่งสะท้อนการฟื้นตัวของภาพรวมเศรษฐกิจที่มีผลต่อการตัดสินใจซื้ออสังหาริมทรัพย์ของผู้บริโภคที่มีความมั่นใจเพิ่มขึ้นอย่างชัดเจน